01.22 Mayday, kallistuma 35°

Estonian toinen perämies Tormi Ainsalu lähettää hätäkutsun VHF-radiolla, “Mayday, Mayday”. Avunpyyntö lähtee liian myöhään, yksikään lähistön laiva ei ehtisi paikalle ajoissa auttamaan. Samalla myös kaksi muuta laivan pääkonetta sammuvat. Laivalta menevät sähköt, lamput sammuvat, Estoniassa on blackout. Aallot rikkovat yläkannen ikkunat ja laivaan tulvii vettä 20 tonnia sekunnissa.

01.24 Uusi Mayday, kallistuma 40°

Toinen hätäkutsu lähtee Estonian komentosillalta. Kutsun antajalla on vaikeuksia kertoa auttajille aluksen tarkkaa sijaintia, koska laivalla vallitsee blackout.

Estonialla vallitsee täysi paniikki, yksikään matkustaja ei poistu laivalta organisoidusti. Onnekkaimmat ovat päässeet kannelle, mutta heillä on suuria vaikeuksia pukea pelastusliivejä ylle, koska ne on sidottu kolmen nipuiksi.

01.29 Radio hiljenee, kallistuma 60°

“Todella pahalta, todella pahalta näyttää nyt tässä kyllä”, sanoo kolmas perämies Anders Tammes radiolla Silja Europalle. Tämän jälkeen radiosta kuuluu vain joitakin epämääräisiä sanoja. Estonian radio vaikenee.

01.35 Alus kyljellään, kallistuma 80°

Estonia kellahtaa ja koko styyrpuurin puoleinen kylki on veden alla. Myös puolet komentosillasta joutuu veden varaan.

Noin 300 matkustajaa on päässyt kannelle, ja he hyppivät kellahtaneen laivan kyljeltä hyiseen mereen. Kent Härstedt tapaa kannella Sara Hedreniuksen. He päättävät ennen hyppäämistä mennä syömään yhdessä ravintolaan, kun pääsevät takaisin Tukholmaan.

Korkeiden aaltojen seasta pilkistää pelastuslauttoja. 160 ihmistä onnistuu kiipeämään lautalle. Moni kuolee kylmyyteen, merivesi on vain kymmenasteista. Vilho Itäranta onnistuu tarrautumaan ohikiitävän pelastuslautan köyteen.

01.50 Estonia uppoaa

Estonia katoaa tutkasta. On kulunut vain 55 minuuttia siitä, kun laiva iskeytyi jättiaaltoon. Mariella saapuu ensimmäisenä aluksena onnettomuuspaikalle kello 02.12. Ankaran merenkäynnin vuoksi merestä laivoihin saadaan pelastettua vain muutamia. Suurin osa pelastetaan helikoptereilla.

Suomen rajavartioston Super Puma OH-HVG saapuu Estonian uppoamispaikalle kello 03.05. Estonian uppoamisesta on kulunut tunti ja 10 minuuttia.

Suomessa heräillään koleaan syysaamuun. Ihmiset kuuntelevat epäuskoisina aamun uutisia.

Viimeiset eloonjääneet pelastettiin yhdeksän aikaan aamulla.

Pintapelastajat Juho Ala-Lahti ja Heikki Maskulin kokivat avuttomuuden tunteita pelastustöissä. Kun kävi ilmi, ettei pelastettavien joukossa ole enää eloonjääneitä, helikopterissa vallitsi syvä hiljaisuus.